Paġna fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32016M7940. Il-EUR-Lex hu l-aċċess fuq l-internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32016M7726. Il-EUR-Lex hu l-aċċess fuq l-internet għal-liġi Ewropea. Il-Kumitat Konsultattiv jaqbel mal-Kummissjoni li l-operazzjoni notifikata tikkostitwixxi konċentrazzjoni fit-tifsira tal-Artikolu 3(1)(b) tar-Regolament dwar l-Għaqdiet. Il-Kumitat Konsultattiv jaqbel mal-Kummissjoni li l-operazzjoni nnotifikata għandha dimensjoni tal-Unjoni, skont l-Artikolu 1(2) tar-Regolament dwar l-Għaqdiet. Il-Kumitat Konsultattiv jaqbel mad-definizzjonijiet tal-Kummissjoni għas-swieq ġeografiċi u tal-prodotti rilevanti fl-abbozz tad-Deċiżjoni. Il-Kumitat Konsultattiv jaqbel mal-Kummissjoni li l-konċentrazzjoni proposta x'aktarx twassal għal effetti orizzontali mhux koordinati, li jimpedixxu b'mod sinifikanti l-kompetizzjoni effettiva fis-suq tal-konsumaturi għas-servizzi tat-telefonija ċellulari fil-Belġju. Il-Kumitat Konsultattiv jaqbel mal-Kummissjoni li l-konċentrazzjoni proposta x'aktarx ma twassalx għal tfixkil sinifikanti tal-kompetizzjoni effettiva fis-swieq tal-konsumaturi għal servizzi tat-telefonija fissa fil-Belġjum (jiġifieri (i) is-suq tal-konsumaturi għas-servizzi tat-TV, (ii) is-suq tal-konsumaturi għal servizzi tal-Internet fissi u (iii) is-suq tal-konsumaturi għal servizzi tat-telefonija fissa) peress li l-kundizzjonijiet għall-konċentrazzjoni ma' kompetitur potenzjali biex ikun hemm effetti sinifikanti ma ġewx issodisfati. Il-Kumitat Konsultattiv jaqbel mal-Kummissjoni li l-konċentrazzjoni proposta x'aktarx mhux se twassal għal effetti vertikali (preklużjoni fil-livell tal-input) billi teskludi l-fornituri tal-konsumaturi ta' servizzi tat-telekomunikazzjonijiet biċ-ċellulari fil-Belġju minn aċċess tal-operaturi u oriġini tat-telefonati fuq netwerks taċ-ċellulari fil-Belġju. Il-Kumitat Konsultattiv jaqbel mal-Kummissjoni li l-konċentrazzjoni proposta x'aktarx ma twassalx għal effetti vertikali (preklużjoni fil-livell tal-input) billi (i) teskludi l-fornituri tal-konsumaturi ta' servizzi tat-telekomunikazzjonijiet fissi u (ii) fornituri tal-konsumaturi ta' pakketti ta' servizzi tat-telekomunikazzjonijiet fissi u biċ-ċellulari fil-Belġju minn aċċess tal-operaturi għan-netwerk tal-kejbil tat-Telenet. Il-Kumitat Konsultattiv jaqbel mal-Kummissjoni li l-konċentrazzjoni proposta x'aktarx mhux se twassal għal effetti vertikali (preklużjoni fil-livell tal-input) billi teskludi fornituri tal-konsumaturi ta' servizzi tat-telekomunikazzjonijiet biċ-ċellulari fil-Belġju minn aċċess għal (i) is-suq tal-operaturi ta' linji mikrija, (ii) is-suq tal-operaturi għal servizzi ta' tranżitu ta' telefonati domestiċi, u (iii) is-suq tal-operaturi għat-terminazzjoni u l-hosting ta' sejħiet għal numri mhux ġeografiċi. Il-Kumitat Konsultattiv jaqbel mal-Kummissjoni li l-konċentrazzjoni proposta x'aktarx ma twassalx għal effetti ta' konglomerat billi l-kompetituri tal-entità li tirriżulta mill-konċentrazzjoni jiġu esklużi minn (i) is-suq tal-konsumaturi għas-servizzi tat-telekomunikazzjonijiet biċ-ċellulari, (ii) is-suq tal-konsumaturi għal servizzi tat-TV, (iii) is-suq tal-konsumaturi għal servizzi tal-Internet fissi u (iv) is-suq tal-konsumaturi għal servizzi tat-telefonija fissa riżultat ta' ġbir flimkien (bundling) ta' dawn is-servizzi fissi u biċ-ċellulari mill-entità li tirriżulta mill-konċentrazzjoni. Il-Kumitat Konsultattiv jaqbel mal-Kummissjoni li l-impenji finali offruti mill-Parti Notifikanti fit-18 ta' Diċembru 2015 huma biżżejjed biex ineħħu t-tħassib imqajjem mill-konċentrazzjoni proposta fir-rigward tal-effetti orizzontali mhux koordinati tal-konċentrazzjoni proposta fuq is-suq tal-konsumaturi Belġjan għal servizzi tat-telekomunikazzjonijiet biċ-ċellulari. Il-Kumitat Konsultattiv jaqbel mal-Kummissjoni li, soġġetta għal konformità sħiħa mal-impenji finali, il-konċentrazzjoni proposta x'aktarx ma timpedixxix b'mod sinifikanti l-kompetizzjoni effettiva fis-suq intern jew f'parti sostanzjali minnu. Il-Kumitat Konsultattiv jaqbel mal-opinjoni tal-Kummissjoni li l-konċentrazzjoni proposta għandha tiġi ddikjarata kompatibbli mas-suq intern u mal-Ftehim dwar iż-ŻEE skont l-Artikoli 2(2) u 8(2) tar-Regolament tal-Għaqdiet u l-Artikolu 57 tal-Ftehim dwar iż-ŻEE. Fis-17 ta' Awwissu 2015, il-Kummissjoni Ewropea rċeviet avviż ta' konċentrazzjoni proposta li permezz tagħha Telenet NV ("Telenet"), ikkontrollata minn Liberty Global Broadband I Limited ("il-Parti Notifikanti"), takkwista l-kontroll tal-impriża BASE Company NV kollha kemm hi ("BASE") permezz tax-xiri ta' ishma ("it-Tranżazzjoni Proposta"). Fis-6 ta' Ottubru 2015, b'talba tal-Parti Notifikanti u skont l-ewwel sentenza tat-tieni subparagrafu tal-Artikolu 10(3) tar-Regolament dwar l-Għaqdiet, il-perjodu tat-tieni fażi għar-rieżami tat-Tranżazzjoni Proposta ġie estiż b'għaxart (10) ijiem ta' xogħol. Il-limitu ta' żmien ġie estiż b'għaxart (10) ijiem ta' xogħol oħra fit-30 ta' Ottubru 2015, bi qbil tal-Parti Notifikanti skont it-tielet sentenza tat-tieni subparagrafu tal-Artikolu 10(3) tar-Regolament dwar l-Għaqdiet. Fis-27 ta' Ottubru 2015, b'talba motivata, jiena ppermettejt li Proximus NV van publiek recht jinstema' bħala persuna terza interessata skont l-Artikolu 5 tad-Deċiżjoni 2011/695/UE. Fl-14 ta' Settembru 2015, matul l-ewwel fażi tal-investigazzjoni, il-Parti Notifikanti ppreżentat proposti ta' impenji sabiex jindirizzaw it-tħassib dwar il-kompetizzjoni identifikat mill-Kummissjoni. Fit-18 ta' Settembru 2015, il-Parti Notifikanti ppreżentat impenji modifikati. Abbażi tar-riżultati tal-ittestjar tas-suq tagħha, il-Kummissjoni kkunsidrat li l-impennji modifikati ma indirizzawx b'mod sħiħ u b'mod ċar id-dubji serji identifikati mill-Kummissjoni matul l-ewwel fażi tal-investigazzjoni u għalhekk ma ssodisfawx l-istandard għal rimedji aċċettabbli fl-ewwel fażi tal-investigazzjoni. Wara l-bidu tat-tieni fażi tal-investigazzjoni, il-Parti Notifikanti ppreżentat sett ġdid ta' impenji fis-27 ta' Ottubru 2015. Fl-istess data, il-Parti Notifikanti infurmat lill-Kummissjoni dwar ftehimiet li jinvolvu Medialaan NV bħala riċevitur potenzjali ta' rimedju inizjali. Fl-istess jum, il-Kummissjoni nediet eżami tas-suq ta' dawn il-proposti. Wara dan it-tieni test tas-suq, il-Parti Notifikanti ppreżentat impenji riveduti fis-26 ta' Novembru 2015 u fit-2 ta' Diċembru 2015. Hija ppreżentat sett finali ta' impenji fit-18 ta' Diċembru 2015 ("l-Impenji Finali"). Fl-abbozz ta' deċiżjoni, il-Kummissjoni tikkonkludi li l-Impenji Finali jindirizzaw bis-sħiħ l-impediment sinifikanti għal kompetizzjoni effettiva li ġie identifikat mill-Kummissjoni bħala li jirriżulta mit-Tranżazzjoni Proposta. B'riżultat ta' dan, l-abbozz ta' deċiżjoni jiddikjara t-Tranżazzjoni Proposta kompatibbli mas-suq intern u l-Ftehim dwar iż-ŻEE, skont l-Artikolu 2(2) u l-Artikolu 8(2) tar-Regolament dwar l-Għaqdiet u l-Artikolu 57 tal-Ftehim dwar iż-ŻEE, suġġetta għall-konformità sħiħa mal-Impenji Finali. Skont l-Artikoli 16 u 17 tad-Deċiżjoni 2011/695/UE, jiena eżaminajt jekk l-abbozz tad-deċiżjoni jittrattax biss l-oġġezzjonijiet li fir-rigward tagħhom il-partijiet ingħataw l-opportunità li jippreżentaw l-opinjoniet tagħhom. Nikkonkludi li dan hu minnu. B'mod ġenerali, inqis li l-eżerċizzju effettiv tad-drittijiet proċedurali ġie rrispettat matul il-proċedimenti preżenti Brussell, is-26 ta' Jannar 2016. Telenet NV ("Telenet"), ikkontrollata minn Liberty Global Broadband I Limited ("Liberty Global"), hija operatur ta' netwerk bil-kejbil fil-Belġju, li jispeċjalizza fil-provvista ta' Internet fiss, servizzi tat-telefonija fissi u televiżjoni bil-kejbil għal klijenti fil-Fjandri kollha u f'partijiet ta' Brussell. Telenet toffri wkoll servizzi tat-telekomunikazzjonijiet tal-mowbajl għall-konsumatur bħala operatur ta' netwerk virtwali tal-mowbajls (mobile virtual network operator, "MVNO") fil-Belġju. Il-maġġoranza tal-konsumaturi tiegħu tal-mowbajls jgħixu fiż-żona koperta min-netwerk tal-kejbil tat-Telenet, li jkopri l-Fjandri u partijiet minn Brussell. BASE Company NV ("BASE") hija sussidjarja tal-grupp tat-telekomunikazzjonijiet Olandiż, KPN. BASE hija operatur tan-netwerk tal-mowbajls (mobile network operator, "MNO") li toffri servizzi tat-telekomunikazzjonijiet tal-mowbajls fil-Belġju. BASE toffri wkoll aċċess għall-operaturi għan-netwerk tagħha lil MVNOs fil-Belġju. BASE hija fil-pussess ta' 50 % tal-ishma ta' VikingCo NV ("Mobile Vikings"). Mobile Vikings hija MVNO li jbigħ servizzi tal-mowbajl bil-marka kummerċjali Mobile Vikings u juża n-netwerk għall-mowbajls ta' BASE. Il-50 % l-oħra ta' Mobile Vikings huma fil-pussess ta' VikingCo International NV. Fit-18 ta' April 2015, ġie konkluż Ftehim ta' Xiri u Bejgħ (Sale and Purchase Agreement, "SPA") bejn KPN Mobile International B.V. u KPN Mobile N.V, bħala bejjiegħa, u Telenet, bħala x-xerrejja, abbażi ta' liema Telenet takkwista l-ishma kollha maħruġa u ishma pendenti fil-kapital ta' BASE. Skont l-SPA, Telenet se takkwista biss kontroll uniku fuq BASE. Fis-17 ta' Awwissu 2015, il-Kummissjoni rċeviet avviż ta' konċentrazzjoni proposta skont l-Artikolu 4 tar-Regolament dwar l-Għaqdiet li bih Telenet takkwista, fit-tifsira tal-Artikolu 3(1)(b) tar-Regolament dwar l-Għaqdiet, il-kontroll tal-impriża kollha ta' BASE, permezz ta' xiri ta' ishma. L-operazzjoni tikkonċerna servizzi pprovduti fil-livell tal-operaturi u tal-konsumaturi fis-settur tat-telekomunikazzjonijiet Belġjan. Il-Kummissjoni tiddefinixxi s-suq tal-prodotti ġenerali għall-provvista lill-konsumaturi b'telekomunikazzjonijiet għall-mowbajls. Il-Kummissjoni tiddefinixxi tali suq tal-konsumaturi għal servizzi ta' telekomunikazzjonijiet tal-mowbajls bħala b'kamp ta' applikazzjoni nazzjonali. Madankollu, fil-valutazzjoni tal-impatt kompetittiv tal-operazzjoni, il-Kummissjoni kkunsidrat il-fatt li Telenet tikkompeti kważi esklussivament fiż-żona ġeografika li tikkorrispondi maż-żona koperta min-netwerk tal-kejbils. Fir-rigward ta' servizzi tat-TV tal-konsumaturi, il-Kummissjoni ddefinixxiet is-suq ta' prodotti rilevanti bħala s-suq globali tal-konsumaturi għal servizzi tat-TV. Rigward l-ambitu ġeografiku, il-Kummissjoni ħalliet id-domanda miftuħa dwar jekk is-suq kienx nazzjonali, reġjonali, jew jikkorrispondix maż-żona koperta min-netwerk tal-kejbils tat-Telenet. Fir-rigward tas-servizzi tal-aċċess għall-Internet fissi, il-Kummissjoni ddefinixxiet is-suq bħala s-suq globali tal-konsumaturi għal servizzi ta' aċċess għall-Internet fissi, u ħalliet id-domanda miftuħa dwar jekk l-ambitu ġeografiku ta' dan is-suq għandux ikun nazzjonali, reġjonali, jew limitat għaż-żona koperta min-netwerk tal-kejbils tat-Telenet. Il-Kummissjoni ddefinixxiet suq tal-prodotti globali għal telefonija fissa għall-konsumaturi, u ħalliet id-domanda dwar jekk il-kamp ta' applikazzjoni ġeografiku ta' dan is-suq għandux ikun nazzjonali, reġjonali jew limitat għaż-żona koperta min-netwerk tal-kejbils tat-Telenet. Il-Kummissjoni vvalutat ukoll jekk jistax jiġi identifikat suq tal-konsumaturi separat għall-hekk imsejħa servizzi "multiple play", jiġifieri suq tal-konsumaturi fejn il-konsumaturi jixtru servizzi tat-telekomunikazzjonijiet għall-mowbajls flimkien b'servizz tat-telekomunikazzjonijiet fiss wieħed jew aktar (TV, Internet fiss, telefonija fissa). Il-Kummissjoni kkonkludiet li tali suq ma jeżistix attwalment fil-Belġju, fost l-oħrajn minħabba ammont limitat ta' servizzi fissi u tal-mowbajls mixtrija flimkien mill-konsumaturi. F'kull każ, kieku kien jeżisti suq tali tal-konsumaturi għal servizzi "multiple play", l-effetti tal-operazzjoni fuq tali suq kienu jiġu kkunsidrati fil-valutazzjoni kompettitva tal-Kummissjoni ta' effetti ta' konglomerat possibbli. Fil-livell tal-operaturi, il-Kummissjoni ddefinixxiet suq għal aċċess u oriġini ta' sejħiet fuq netwerks għall-mowbajls, li għandhom kamp ta' applikazzjoni nazzjonali. Il-Kummissjoni identifikat ukoll swieq separati għal aċċess tal-operaturi għal servizzi tat-TV u tal-Internet, u ħalliet id-domanda dwar jekk dawn is-swieq għandhomx ikollhom kamp ta' applikazzjoni nazzjonali, jew ikunux limitati għaż-żona ta' kopertura tat-Telenet. Il-Kummissjoni identifikat u ddefinixxiet ukoll swieq rilevanti għal: servizzi tal-operaturi ta' terminazzjoni tas-sejħiet fuq netwerks għall-mowbajls, servizzi tal-operaturi ta' roaming internazzjonali, servizzi tal-operaturi ta' terminazzjoni tas-sejħiet fuq netwerks fissi, servizzi tal-operaturi ta' tranżitu ta' sejħiet domestiċi fuq netwerks fissi, servizzi tal-operaturi ta' terminazzjoni u hosting ta' sejħiet għal numri mhux ġeografiċi, u aċċess tal-operaturi għal linji mikrija. Madankollu, il-Kummissjoni sabet li l-operazzjoni ma qajmitx tħassib ta' kompetizzjoni fir-rigward ta' xi wieħed minn dawn is-swieq. Fil-livell tal-konsumaturi, l-attivitajiet ta' BASE u tat-Telenet jikkoinċidu biss fir-rigward tas-suq tal-konsumaturi għal servizzi tat-telekomunikazzjonijiet tal-mowbajls. F'dan is-suq, BASE topera bħala MNO, li għandu n-netwerk tal-mowbajls tiegħu stess. Fl-2014, kellu sehem mis-suq ta' [10-20] % skont id-dħul and [20-30] % f'termini ta' abbonati. Telenet toffri wkoll servizzi tat-telekomunikazzjonijiet tal-mowbajls tal-konsumaturi, iżda ma għandhiex netwerk għall-mowbajls. Hija topera bħala MVNO, billi tiddependi fuq aċċess bl-ingrossa għan-netwerk għal-mowbajls ta' Mobistar, MNO ieħor li hu attiv fil-Belġju. Telenet bdiet toffri servizzi tat-telekomunikazzjonijiet tal-mowbajls tal-konsumaturi fl-2006 bħala MVNO ħafif, u sar MVNO sħiħ fl-2012. Fl-2014, kellha sehem fis-suq ta' [5-10] % skont l-introjtu u [5-10] % f'termini ta' abbonati. Is-suċċess tat-Telenet bħala MVNO kien minħabba diversi fatturi speċifiċi, inkluż il-fatt li, meta nediet l-attivitajiet tagħha bħala MVNO, hija diġà kellha preżenza stabbilita fis-suq u marka fil-Belġju abbażi tal-attivitajiet tagħha bħala fornitur ta' servizzi tat-TV u tal-Internet fissi. Il-Kummissjoni kkonkludiet li l-operazzjoni se twassal għal tfixkil sinifikanti għall-kompetizzjoni effettiva li jirriżulta minn effetti mhux koordinati kontra l-kompetizzjoni fuq is-suq tal-konsumaturi għal servizzi tat-telekomunikazzjonijiet tal-mowbajls fil-Belġju. Is-suq tal-mowbajls tal-konsumaturi Belġjan huwa suq ikkonċentrat ħafna b'ostakli kbar għall-introjtu. Fi tmiem l-2014, it-tliet MNOs fil-Belġju u Telenet flimkien kienu responsabbli għal [90-100] % tal-introjtu kollu. BASE kienet it-tielet l-akbar MNO skont l-introjtu u t-tieni l-akbar MNO f'termini ta' abbonati fi tmiem l-2014. Telenet kienet l-akbar MNVO fil-Belġju, kemm bħala introjtu kif ukoll bħala abbonati. Kienet ir-raba' l-akbar operatur tal-mowbajls fil-Belġju skont l-introjtu u l-abbonati. L-operazzjoni toħloq entità li ssir it-tieni l-akbar operatur tal-mowbajls f'termini ta' abbonati, wara Proximus, u t-tielet l-akbar operatur tal-mowbajls skont id-dħul, wara Proximus u Mobistar. Il-Kummissjoni sabet li BASE u Telenet kienu kompetituri partikolarment attivi u aggressivi fis-suq tal-konsumaturi tal-mowbajls, partikolarment fis-settur privat (mhux kummerċjali) tas-suq. Wara l-operazzjoni, l-entità li tirriżulta minn konċentrazzjoni se tikkompeti b'mod anqas aggressiv, b'hekk tnaqqas il-kompetizzjoni fis-suq tal-konsumaturi għat-telekomunikazzjonijiet tal-mowbajls. Fil-livell tal-konsumaturi, Telenet kienet attiva wkoll fis-swieq tal-provvista tas-servizzi tat-TV, servizzi ta' aċċess għall-Internet fissi u servizzi tat-telefonija fissi. BASE mhix attiva fuq dawn is-swieq, peress li waqfet tipprovdi dawn is-servizzi fissi f'Diċembru 2014. Għalhekk, il-Kummissjoni sabet li l-operazzjoni ma qajmitx tħassib ta' kompetizzjoni orizzontali fuq dawn is-swieq, u mhux se tneħħi lil BASE bħala kompetitur (attwali jew potenzjali) ta' Telenet għal servizzi tat-TV tal-konsumaturi, servizzi ta' aċċess għall-Internet fiss u servizzi tat-telefonija fissi. Fir-rigward tas-suq tal-operaturi għal aċċess u oriġini tas-sejħat fuq netwerks tal-mowbajls, il-Kummissjoni analizzat jekk l-entità li rriżultat minn konċentrazzjoni teskludix l-MVNOs fuq in-netwerk BASE minn aċċess għan-netwerk tal-mowbajls tagħha (preklużjoni fil-livell tal-input). L-ewwel nett, il-Kummissjoni kkonkludiet li l-operazzjoni mhux se tibdel l-abbiltà tal-entità li tirriżulta minn konċentrazzjoni li timpenja ruħha fil-preklużjoni fil-livell tal-input, peress li BASE diġà tista' tiċħad l-aċċess għal pre-operazzjoni ta' MVNOs. It-tieni nett, il-Kummissjoni sabet li l-operazzjoni se tibdel l-inċentiva tal-entità li tirriżulta minn konċentrazzjoni li timpenja ruħha fi preklużjoni fil-livell tal-input biss sa ċertu limitu. Finalment, il-Kummissjoni sabet li anki jekk l-entità li rriżultat minn konċentrazzjoni timpenja ruħha fi preklużjoni fil-livell tal-input lejn MVNOs, din l-imġiba jkollha effetti limitati, peress li MVNOss (barra minn Telenet) ma għandhomx rwol suffiċjentement importanti fil-proċess ta' kompetizzjoni fis-suq tal-konsumaturi għal servizzi tat-telekomunikazzjonijiet tal-mowbajls. Għal dawn ir-raġunijiet, il-Kummissjoni kkonkludiet li l-operazzjoni mhux se twassal għal impediment sinfikanti għall-kompetizzjoni effettiva riżultat ta' preklużjoni fil-livell tal-input tal-aċċess tal-operaturi u l-oriġini tas-sejħat fuq netwerks tal-mowbajls fil-Belġju. Fir-rigward tas-swieq għal aċċess tal-operaturi għal servizzi tat-TV u tal-Internet, il-Kummissjoni vvalutat jekk l-operazzjoni tibdilx l-abbiltà tat-Telenet u l-inċentiva biex jiġu esklużi operaturi tat-telekomunikazzjoni oħra billi jiġi ostakolat l-aċċess għan-netwerk tal-kejbil tiegħu, li jista' jkun input għall-provvista tal-konsumaturi ta' servizzi tat-telekomunikazzjonijiet fissi, bħat-telefonija fissa, l-Internet fiss u servizzi tat-TV. Il-Kummissjoni nnotat li r-regolaturi tat-telekomunikazzjonijiet Belġjani imponew lil Telenet l-obbligu li jagħti aċċess għan-netwerk tal-kejbil tiegħu għall-provvista ta' servizzi tat-TV tal-konsumaturi, u, flimkien ma' servizzi tat-TV tal-konsumaturi, servizzi ta' aċċess għal Internet tal-konsumaturi. Minħabba dan ir-reġim regolatorju, il-Kummissjoni kkonkludiet li Telenet m'a ħandhiex l-abbiltà li teskludi aċċess għan-netwerk tal-kejbil tagħha bil-għan li tipprovdi servizzi tat-TV jew servizzi tal-Internet fissi flimkien ma' servizzi tat-TV u din is-sitwazzjoni mhux se tinbidel b'din l-operazzjoni. Fir-rigward ta' servizzi tal-Internet "stand-alone", il-Kummissjoni nnotat li Telenet ma għandhiex l-abbiltà u l-inċentiva li teskludi l-aċċess għan-netwerk tal-kejbil tagħha, peress li ma hemm ebda obbligu regolatorju għat-Telenet li jagħti aċċess tal-operaturi għal servizzi tal-Internet fissi "standalone". Madankollu, din is-sitwazzjoni diġà kienet teżisti qabel l-operazzjoni u ma kinitx affettwata mill-operazzjoni. Bħala tali, il-Kummissjoni kkonkludiet li l-operazzjoni mhux se twassal għal impediment sinifikanti għall-kompetizzjoni effettiva riżultat ta' esklużjoni tal-input tal-aċċess tal-operaturi għal netwerk tal-kejbil ta' Telenet. Il-Kummissjoni tivvaluta jekk l-operazzjoni twassalx għal effetti ta' konglomerat. L-operazzjoni tikkombina MNO ma' operatur b'netwerk fiss u l-Kummissjoni, għalhekk, tivvaluta jekk l-entità li tirriżulta mill-konċentrazzjoni tistax teskludi l-kompetituri bir-raggruppament ta' servizzi fissi u tal-mowbajls. Il-Kummissjoni nnotat li qabel l-operazzjoni t-Telenet diġà kienet toffri l-erba' komponenti ta' pakketti "multiple play" għal servizzi fissi u tal-mowbajls (TV, Internet f'post fiss, servizzi ta' telefonija fissa u servizi ta' telekomunikazzjonijiet tal-mowbajls). It-Telenet, għalhekk, diġà tista' tbiegħ pakketti mħallta għal servizzi fissi u tal-mowbajls lill-konsumaturi. Il-Kummissjoni nnotat ukoll li l-operazzjoni ma tibdilx il-pożizzjoni ta' Telenet fi kwalunkwe suq tas-servizzi fissi, peress li BASE ma hija attiva fl-ebda wieħed minn dawn is-swieq. L-operazzjoni, madankollu, iżżid il-bażi ta' konsumaturi ta' servizzi tal-mowbajls tal-entità li tirriżulta mill-konċentrazzjoni, peress li tikkombina l-konsumaturi ta' BASE u Telenet. Min-naħa l-oħra, dan jista' possibilment jiffaċilita r-raggruppament ta' servizzi fissi u tal-mowbajls f'żewġ modi. L-ewwel nett, billi jagħmilha aktar faċli għal Telenet li tbigħ gruppi ta' servizzi fissi u tal-mowbajls lill-abbonati ta' BASE li sa issa għadhom ma xtrawx servizzi fissi minn Telenet. It-tieni nett, jista' jagħmilha aktar faċli għal Telenet li tbigħ pakketti ta' servizzi fissi u tal-mowbajls lill-abbonati ta' BASE li diġà jixtru servizzi fissi minn Telenet. Fir-rigward tal-ewwel wieħed miż-żewġ tipi potenzjali ta' mġiba li jistgħu jiġu ffaċilitati mill-operazzjoni (esklużjoni billi jbigħu pakketti ta' servizzi fissi u tal-mowbajls lill-abbonati tas-servizz tal-mowbajls ta' BASE li sa issa ma xtrawx servizzi fissi minn Telenet), il-Kummissjoni nnotat dan li ġej. L-ewwel nett, mhuwiex probabbli li l-operazzjoni tagħti lill-entità li tirriżulta mill-konċentrazzjoni l-abbiltà li timpenja ruħha f'esklużjoni permezz ta' raggruppament. Parti sinifikanti mill-konsumaturi ta' BASE jgħixu barra miż-żona ta' kopertura ta' Telenet u mhuwiex probabbli li l-entità li tirriżulta mill-konċentrazzjoni toffri servizzi fissi u tal-mowbajls barra miż-żona ta' kopertura. Barra minn hekk, in-numru ta' klijenti BASE li t-Telenet għadha ma tbiegħx is-servizzi fissi tagħha lilhom, huwa limitat u diversi konsumaturi BASE huma konsumaturi mħallsa minn qabel, li l-ewwel iridu jinqalbu f'abbonati li diġà ħallsu qabel jiġu offruti pakketti fissi u tal-mowbajls. Dan huwa ostaklu addizzjonali għall-bejgħ inkroċjat ta' pakketti fissi u tal-mowbajls. Barra minn hekk, l-entità li rriżultat mill-konċentrazzjoni mhux se jkollha pożizzjoni dominanti fis-suq tal-konsumaturi tal-mowbajls u għalhekk, hemm dubju dwar jekk l-entità hux se jkollha setgħa tas-suq suffiċjenti biex teskludi l-kompetituri permezz tar-raggruppament. Finalment, il-kompetituri tal-entità li tirriżulta minn kompetizzjoni jistgħu jużaw strateġiji ta' rispons, bħal dik li joffru pakketti ta' servizzi fissi u tal-mowbajls huma stess jew joffru servizzi tal-mowbajls bi prezzijiet attraenti biex iwaqqfu konsumaturi milli jixtru pakketti fissi u ta-mowbajls mill-entità li tirriżulta minn konċentrazzjoni. It-tieni nett, il-Kummissjoni tikkunsidra li ma kinitx ċerta jekk it-Telenet għandhiex inċentiva biex timpenja ruħha f'bejgħ inkroċjat tas-servizzi fissi tiegħu lil konsumaturi tal-mowbajls ta' BASE, peress li x'aktarx ikollu joffri dawn is-servizzi bi skont, li jista' jiġi bi spiża għal Telenet. Finalment, il-Kummissjoni sabet li tali mġiba x'aktarx ma jkollhiex impatt negattiv fuq il-prezzijiet u l-għażla peress li mhuwiex probabbli li l-kompetituri joħorġu mis-suq jew jitilfu l-abbiltà li jikkompetu effettivament. Il-volum ta' bejgħ li jista' jiġi eskluż permezz ta' raggruppament riżultat tal-operazzjoni huwa limitat. Barra minn hekk, maġġoranza kbira tas-servizzi kollha tal-Belġju għadha tinxtara bħala servizz "stand-alone", mhux f'pakkett. L-MNOs l-oħra fis-suq tal-Belġju huma Proximus u Mobistar u huma wkoll jistgħu jimpenjaw ruħhom f'raggruppamenti. Proximus hija l-akbar operatur tat-telekom fis-suq tal-konsumaturi Belġjan u hija involuta hija stess f'pakkett ta' servizzi fissi u tal-mowbajls. Mobistar hija, anki wara l-operazzjoni, it-tieni l-akbar operatur tal-mowbajls skont l-introjtu, wara Proximus. Hija tista' toffri servizzi fissi abbażi ta' aċċess tal-operaturi għal kejbil tan-netwerk tat-Telenet u diġà ħabbret li se tagħmel dan. Telenet hija taħt obbligu regolatorju li jipprovdi aċċess għan-netwerk tagħha sabiex operaturi alternattivi joffru servizzi tat-TV u, flimkien ma' servizzi tat-TV, servizzi tal-Internet fissi. Fir-rigward tat-tieni tip ta' imġiba (esklużjoni bil-bejgħ ta' pakketti ta' servizzi fissi u tal-mowbajls lill-abbonati tal-mowbajls ta' BASE li jixtru wkoll servizzi fissi minn Telenet), il-Kummissjoni nnotat dan li ġej. L-ewwel nett, l-operazzjoni mhux se żżid b'mod sinifikanti l-abbiltà ta' Telenet li teskludi l-kompetituri billi toffri kont wieħed jew pakkett lil abbonati ta' BASE li diġà jixtru servizzi tat-Telenet. Kif indikat fil-paragrafu 22, dan il-vantaġġ huwa limitat minn numru ta' elementi, speċjalment mill-fatt li parti sinifikanti ta' abbonati ta' BASE jgħixu barra miż-żona ta' kopertura ta' Telenet u huma abbonati diġà mħallsa. Barra minn hekk, Telenet tista', anki wara l-operazzjoni, ma jkollhiex pożizzjoni dominanti fis-suq tal-konsumaturi tal-mowbajls u r-rivali tal-entità li rriżultat minn konċentrazzjoni jistgħu jkunu involuti fi strateġiji ta' rispons b'reazzjoni għar-raggruppament. It-tieni nett, ma kienx ċert jekk Telenet kellhiex inċentiv li tinvolvi ruħha f'tali imġiba, meta jiġi kkunsidrat li n-natura spekulattiva tal-gwadanji fit-tul ta' strateġija ta' foreclosure. Finalment, kif spjegat fil-paragrafu 24, tali imġiba x'aktarx mhux se jkollha impatt negattiv fuq il-prezzijiet jew twassal għal foreclosure tal-kompetituri li, b'mod partikolari, jistgħu joffru pakketti huma stess jew jagħtu prezz orħos għas-servizzi tagħhom tal-mowbajls biex iwaqqfu lill-konsumaturi milli jixtru l-pakkett tal-entità li tirriżulta minn konċentrazzjoni. Il-Kummissjoni tikkonkludi li l-operazzjoni se twassal għal impediment sinifikanti għall-kompetizzjoni effettiva li jirriżulta minn effetti kontra l-kompetizzjoni mhux ikkoordinati fuq is-suq tal-konsumaturi għas-servizzi tat-telekomunikazzjonijiet tal-Belġju. Il-Kummissjoni sabet li l-operazzjoni mhux se twassal għal impediment sinifikanti għall-kompetizzjoni effettiva fir-rigward tal-effetti vertikali u ta' konglomerat fuq is-swieq tat-telekomunikazzjonijiet tal-konsumaturi jew tal-operaturi fissi u tal-mowbajls. Sabiex jiġi indirizzat it-tħassib dwar il-kompetizzjoni identifikat mill-Kummissjoni dwar is-suq tal-konsumaturi għas-servizzi tat-telekomunikazzjonijiet tal-mowbajls, Liberty Global ippreżentat impenji. L-impenji finali ppreżentati minn Liberty Global jikkonsistu f'żewġ elementi. L-ewwel, Telenet se ċċedi tnejn mill-bażijiet tal-konsumaturi ta' BASE, li jammontaw għal [...] abbonati attivi, għal xerrej wieħed. It-tieni, Telenet tidħol fi ftehim MVNO max-xerrej tal-bażijiet tal-konsumaturi, li jiffaċilita lill-akkwirent (remedy taker) jopera fis-suq tal-konsumaturi għal servizzi tat-telekomunikazzjonijiet tal-mowbajls bħala MVNO fuq in-netwerk ta' BASE. L-impenji finali inkludew klawżola ta' xerrej upfront (Telenet ma setgħetx tagħlaq l-operazzjoni qabel ma kkonkludiet ftehim għaċ-ċessjoni tal-bażijiet tal-konsumaturi) u rrikjedew li l-Kummissjoni tapprova l-ftehim MVNO bħala konformi mar-rekwiżiti stabbiliti fl-impenji finali. Liberty Global ipproponiet Medialaan lill-Kummissjoni bħala akkwirent preventiv. Liberty Global pprovdiet ukoll kopji lill-Kummissjoni ta' (i) il-ftehim ma' Medialaan għall-bejgħ ta' bażijiet tal-konsumaturi ta' BASE; u (ii) il-ftehim MVNO ma' Medialaan. Fl-ambitu tal-impenji finali, Telenet se tittrasferixxi lil Medialaan is-sjieda tal-konsumaturi tal-marka "JIM Mobile", u s-sehem tagħha ta' 50 % fid-dawl ta' MVNO Mobile Vikings. "JIM Mobile" hija marka diġà fis-sjieda ta' Medialaan, iżda l-konsumaturi "JIM Mobile" jappartjenu lil BASE. Mobile Vikings hija MVNO ħafifa li topera fuq in-netwerk BASE, li fiha BASE għandha sehem ta' 50 %. B'mod parallel mal-akkwist tas-sehem ta' BASE f'Mobile Vikings, Medialaan akkwista separatament is-sehem l-ieħor ta' 50 % f'Mobile Vikings. L-effett ikkombinat tal-impenji finali u l-akkwist separat ta' Medialaan huwa għalhekk li Medialaan se tkun fil-pussess direttament jew indirettament ta' 100 % ta' Mobile Vikings. L-impenji finali pprovdew li l-ftehim MVNO jista' jkollu l-karatteristiċi li ġejjin: (i) Medialaan se ssir MVNO sħiħ f'terminu ta' żmien stabbilit, bl-għajnuna ta' Telenet; (ii) il-ftehim MVNO se jkollu tul ta' ħames snin minn meta jiġi mniedi b'mod sħiħ MVNO; (iii) skont il-ftehim MVNO, l-MVNO se jopera skont mudell "pay-as-you-go", iżda jkollu l-għażla li jakkwista kapaċità minn BASE għal dejta (il-mudell "pay-as-you-go" se jkompli għal voice u SMS); (iv) bl-għażla tal-kapaċità, Medialaan se takkwista, għal prezz annwali fiss, 20 % tal-kapaċità fuq in-netwerk ta' BASE, bil-possibbiltà li jakkwista kapaċità addizzjonali ulterjuri (5 % u żieda ta' 5 % oħra); (v) fil-każ tal-eżerċizzju tal-għażla tal-kapaċità, il-ftehim MVNO se jiġi estiż għal ħames snin mill-ewwel sena ta' implimentazzjoni tal-għażla tal-kapaċità; (vi) il-ftehim MVNO se jkollu perjodu ta' esklussività ta' perjodu ta' żmien fiss li jibda mid-data ta' ċessjoni tal-bażijiet tal-konsumaturi, li fih Medialaan ma jiddependix fuq host MNO ieħor; (vii) bl-għażla tal-kapaċità, jekk Medialaan taqbeż il-kapaċità mixtrija minn BASE, hija se tkun intitolata wara l-perjodu ta' esklussività li tiddependi fuq MNO ieħor għall-kapaċità żejda meħtieġa (bħala alternattiva għax-xiri ta' kapaċità addizzjonali minn BASE). Il-Kummissjoni kkunsidrat li l-impenji finali neħħew it-tħassib orizzontali tal-Kummissjoni fir-rigward tas-suq tal-konsumaturi għal servizzi tat-telekomunikazzjonijiet tal-mowbajls. Il-Kummissjoni kkunsidrat li ċ-ċessjoni ta' żewġ bażijiet ta' konsumaturi (konsumaturi ta' "JIM Mobile" u Mobile Vikings) lil Medialaan toħloq operatur tal-mowbajls tal-iskala u l-kopertura meħtieġa li jikkompeti b'mod aggressiv fuq is-suq tal-konsumaturi għal telekomunikazzjonijiet tal-mowbajls u joħloq mill-ġdid sakemm jista' jkun l-pressjoni kompetitiva eżerċizzata mill-pre-operation tat-Telenet. Fir-rigward tal-ftehim MVNO, il-Kummissjoni kkunsidrat li l-mudell "pay-as-you-go" [...], u b'hekk tippermetti lil Medialaan topera permezz ta' ċirkostanzi ekonomiċi favorevoli. Fir-rigward tal-għażla tal-kapaċità, il-Kummissjoni kkunsidrat li din l-għażla se tippermetti lil Medialaan tkompli tikber u tikkompeti b'mod effettiv. Il-Kummissjoni għamlet rieżami tal-ftehim MVNO bejn Telenet u Medialaan u kkonkludiet li t-termini tagħha kienu konformi mar-rekwiżit tal-impenji finali. Il-Kummissjoni, għalhekk, ikkonkludiet li l-impenji finali se jneħħu t-tħassib orizzontali li kienet identifikat fir-rigward tas-suq tal-konsumaturi għal telekomunikazzjonijiet tal-mowbajls. Hija approvat Medialaan bħala akkwirent adatt u ddikjarat il-ftehim MVNO konsistenti mal-impenji finali. Għar-raġunijiet imsemmija hawn fuq, id-deċiżjoni tikkonkludi li, suġġett għal konformità mal-impenji tal-parti notifikanti, il-konċentrazzjoni proposta mhux se timpedixxi b'mod sinifikanti l-kompetizzjoni fis-Suq Intern jew f'parti sostanzjali tiegħu. Konsegwentement, il-konċentrazzjoni għandha tiġi ddikjarata kompatibbli mas-Suq Intern u l-funzjonament tal-Ftehim dwar iż-ŻEE, skont l-Artikolu 2(2) u l-Artikolu 8(2) tar-Regolament dwar l-Għaqdiet u l-Artikolu 57 tal-Ftehim dwar iż-ŻEE. Skont l-Artikolu 27(4) tal-istess Regolament, il-Kummissjoni tippubblika sommarju konċiż tal-każ u l-kontenut prinċipali tal-impenji. Il-partijiet interessati jistgħu jressqu l-kummenti tagħhom sal-limitu ta' żmien stabbilit mill-Kummissjoni. Fit-23 ta' Lulju 2015, il-Kummissjoni adottat Stqarrija ta' Oġġezzjonijiet ("SO") li tikkonċerna, fost oħrajn, l-imġieba minn Paramount Pictures International Limited (bħala suċċessur permezz ta' fużjoni lil Viacom Global (Netherlands) B.V.) L-SO tikkostitwixxi wkoll valutazzjoni preliminari fi ħdan it-tifsira tal-Artikolu 9(1) tar-Regolament (KE) Nru 1/2003. Skont l-SO, Paramount daħlet fi ftehimiet tal-liċenzja max-xandar tat-televiżjoni bi ħlas, Sky UK Limited, li għandhom klawsoli li: jipprojbixxu jew jillimitaw Sky milli tagħmel disponibbli għall-bejgħ is-servizzi ta' televiżjoni bi ħlas bħala tweġiba għal talbiet mhux mixtieqa minn klijenti li jgħixu jew jinsabu fiż-ŻEE iżda barra r-Renju Unit u r-Repubblika tal-Irlanda; u/jew jeħtieġu lill-Paramount li tipprojbixxi jew tillimita lil xandara li jinsabu fiż-ŻEE iżda barra r-Renju Unit u r-Repubblika tal-Irlanda milli jagħmlu disponibbli għall-bejgħ is-servizzi ta' televiżjoni bi ħlas tagħhom bħala tweġiba għal talbiet mhux mixtieqa minn klijenti li jgħixu jew jinsabu fir-Renju Unit u r-Repubblika tal-Irlanda (iż-żewġ tipi ta' klawsoli huma riferuti bħala l-"Klawsoli Kontestati"). L-SO jasal għall-konklużjoni preliminari li l-imġieba tal-Paramount tikkostitwixxi ksur tal-Artikolu 101 tat-TFUE u l-Artikolu 53 tal-Ftehim taż-Żona Ekonomika Ewropea ("il-Ftehim ŻEE") minħabba: (i) li l-klawsoli għandhom bħala l-għan tagħhom ir-restrizzjoni tal-kompetizzjoni fi ħdan it-tifsira tal-Artikolu 101(1) tat-TFUE u l-Artikolu 53(1) tal-Ftehim ŻEE; (ii) li m'hemm l-ebda ċirkostanzi li jaqgħu fi ħdan il-kuntest ekonomiku u ġuridiku tal-klawsoli li jiġġustifikaw is-sejba li mhumiex responsabbli li jxekklu l-kompetizzjoni; u (iii) li l-klawsoli ma jissodisfawx il-kundizzjonijiet għal eżenzjoni skont l-Artikolu 101(3) tat-TFUE u l-Artikolu 53(3) tal-Ftehim ŻEE. L-SO hu kkonċernat ukoll bl-imġieba fuq naħa waħda ta' Sky, u fuq in-naħa l-oħra, Disney, NBCUniversal, Sony, Twentieth Century Fox u Warner Bros. Il-Kummissjoni għadha qed tinvestiga l-kompatibbiltà mal-Artikolu 101 tat-TFUE u l-Artikolu 53 tal-Ftehim ŻEE dwar l-imġieba ta' Disney, NBCUniversal, Sony, Twentieth Century Fox, Warner Bros u Sky (inkluża l-imġieba tal-aħħar kumpanija msemmija b'rabta mal-klawsoli msemmija hawn fuq fil-ftehimiet tal-liċenzja bejn Paramount u Sky). Paramount ma taqbilx mat-tħassib espress fl-SO. Hi madankollu offriet impenji skont l-Artikolu 9 tar-Regolament (KE) Nru 1/2003 biex tilqa' għat-tħassib ta' kompetizzjoni tal-Kummissjoni. L-elementi ewlenin tal-impenji huma li ġejjin: obbligi kuntrattwali tat-tip identifikat fl-SO li jipprevjenu jew jillimitaw Xandar milli jwieġeb għal talbiet mhux mixtieqa minn klijenti li jgħixu u jinsabu fiż-Żona Ekonomika Ewropea iżda 'l barra mit-territorju liċenzjat tax-Xandar ("Obbligu tax-Xandar"); obbligi kuntrattwali tat-tip identifikat fl-SO li jitolbu lil Paramount li tipprevjeni jew tillimita Xandara li jinsabu fiż-Żona Ekonomika Ewropea iżda 'l barra mit-territorju liċenzjat tax-Xandar milli jwieġbu għal talbiet mhux mixtieqa minn klijenti li jgħixu u jinsabu 'l barra mit-territorju liċenzjat tax-Xandar ("Obbligu tal-Paramount"); Paramount m'għandiex: tfittex li tinforza jew li tibda proċedimenti quddiem qorti jew tribunal għall-ksur tal-Obbligu tax-Xandar minn Ftehim ta' Liċenzja ta' Output ta' televiżjoni bi ħlas; u direttament jew indirettament iżżomm jew tinforza Obbligu tal-Paramount fi Ftehim ta' Liċenzja ta' Output ta' televiżjoni bi ħlas eżistenti. L-impenji tal-Paramount ikopru kemm servizzi lineari ta' televiżjoni bi ħlas u, sal-punt inkluż fil-liċenzja (jew liċenzja(i) separata(i)) ma' xandar, sottoskrizzjoni għal servizzi tal-midja awdjoviżiva ta' vidjows fuq talba ("SVOD"). It-tul tal-impenji ikun ta' ħames snin mid-data meta Paramount tirċievi notifika formali tad-deċiżjoni tal-Kummissjoni skont l-Artikolu 9 tar-Regolament (KE) Nru 1/2003. L-impenji huma ppubblikati kollha kemm huma bl-Ingliż fuq is-sit web tad-Direttorat Ġenerali għall-Kompetizzjoni f': Soġġet għall-ittestjar tas-suq, il-Kummissjoni beħsiebha tadotta deċiżjoni skont l-Artikolu 9(1) tar-Regolament (KE) Nru 1/2003 li fiha tiddikjara li l-impenji li jinsabu fis-sommarju ta' hawn fuq u ppubblikati fuq l-Internet, fuq is-sit web tad-Direttorat Ġenerali għall-Kompetizzjoni, huma vinkolanti. Skont l-Artikolu 27(4) tar-Regolament (KE) Nru 1/2003, il-Kummissjoni tistieden lil partijiet terzi interessati biex jissottomettu l-kummenti tagħhom dwar l-impenji proposti. Dawn il-kummenti jridu jaslu għand il-Kummissjoni sa mhux aktar tard minn xahar wara d-data ta' din il-pubblikazzjoni. Il-partijiet terzi interessati huma wkoll mistiedna jippreżentaw verżjoni mhux kunfidenzjali tal-kummenti tagħhom, li fiha kwalunkwe informazzjoni li jiddikjaraw li hija sigriet kummerċjali u informazzjoni kunfidenzjali oħra għandha titħassar u tiġi ssostitwita kif xieraq b'sommarju mhux kunfidenzjali jew bil-kliem "sigrieti kummerċjali" jew "kunfidenzjali". It-tweġibiet u l-kummenti għandhom preferibbilment ikunu motivati u għandhom jippreżentaw il-fatti rilevanti. Jekk tidentifika problema fi kwalunkwe parti tal-impenji proposti, il-Kummissjoni tistiednek ukoll biex tissuġġerixxi soluzzjoni possibbli. Il-kummenti jistgħu jintbagħtu lill-Kummissjoni bin-numru ta' referenza AT.40023 – Aċċess transfruntier għal televiżjoni bi ħlas jew bil-posta elettronika (COMP-GREFFE-ANTITRUST@ec.europa.eu), inkella bil-faks (+32 22950128) jew bil-posta, f'dan l-indirizz: Il-Klassi 2.3. Ħobż, pasti, kejkijiet, ħlewwiet, gallettini u prodotti oħra tal-furnar Il-prodott moħmi "Pão de Ló de Ovar" hu magħmul bil-bajd (l-aktar bl-isfra tal-bajd), biz-zokkor u bid-dqiq. Il-parametri fiżiċi: il-valuri medji għal żewġ daqsijiet tal-prodott "Pão de Ló de Ovar": Il-kompożizzjoni kimika: il-valuri medji: Meta jkun fuq l-ixkaffa, il-prodott jitlef xi ftit mill-umdità tiegħu, u allura dawn iċ-ċifri jaf jonqsu bi 2,5 %. Il-karatteristiċi organolettiċi Bajd frisk, zokkor abjad, dqiq tal-qamħ (it-tip 55) u melħ Il-melħ mhux bilfors. F'dan l-istadju, l-esperjenza hi kruċjali biex tinkiseb il-kwalità tal-prodott aħħari għax il-furnar jeħtieġlu jħaddem is-sengħa biex jagħraf meta t-taħlita tkun preċiża. Il-forom jinksew bil-karta tat-tisjir li trid tinqata' tal-qies. Dan isir bis-sengħa u jeħtieġ il-ħila tal-idejn. It-taħlita tinxteħet fil-forom u anki dan il-proċess irid isir bis-sengħa u bl-esperjenza tal-furnar. Il-prodott "Pão de Ló de Ovar" jitħalla jibred fil-forom, u meta jibred, jinqatgħu l-karti. It-tikketta trid tindika dan: Il-muniċipalità ta' Ovar (il-parroċċi ċivili ta' Esmoriz, Cortegaça, Maceda, Arada, Ovar, São João, São Vicente u Válega). Fejn tidħol il-produzzjoni tal-prodott "Pão de Ló de Ovar", is-sengħa tmur lura sa tmiem is-seklu tmintax u baqgħet fil-konfini tal-muniċipalità ta' Ovar, jew ta' Villa de Ovar kif inhi magħrufa. Il-produzzjoni tal-prodott "Pão de Ló de Ovar" hi ristretta għall-muniċipalità ta' Ovar għax f'dan il-post kienet issir b'mod tradizzjonali u kisbet ir-reputazzjoni, b'ratba mal-kalendarju tal-Ġimgħa Mqaddsa — bħalma ddokumentaw il-parruċċani sa mill-1781 — u din hija tradizzjoni storika speċifika għaż-żona. Ir-reputazzjoni tal-prodott tistrieħ fuq tagħqida ta' fatturi naturali u reġjonali u fuq il-kwalità għolja tal-bajd li jintuża flimkien mas-sengħa li hija tassew meħtieġa biex jinkiseb il-prodott aħħari. Il-metodu tal-produzzjoni li jintuża biex jiġi magħmul il-kejk isfar, artab, kremuż u ċar fih bosta stadji, iżda kull pass tat-tħejjija magħġun flimkien mas-sengħa tal-furnara ta' Ovar jiswew mitqlu deheb biex jinkiseb il-ħami t-tajjeb li jiżgura li l-prodott aħħari jkollu l-karatteristiċi meħtieġa. L-ewwel nett, biex titħejja l-għaġina, il-bajd irid jitħabbat flimkien maz-zokkor u mal-melħ (mhux bilfors) għal għoxrin minuta sakemm it-taħlita tikseb lewn bajdani. Imbagħad jiżdied id-dqiq mgħarbul u ftit ftit jiddaħħal fit-taħlita b'mod uniformi. Is-sengħa li titħaddem f'dan l-istadju hi kruċjali biex tinkiseb il-kwalità tal-prodott aħħari, għax fuqha jistrieħu l-karatteristiċi distintivi tal-prodott "Pão de Ló de Ovar". It-tieni, it-taħlita tinxteħet fil-forom miksija bil-karta. Dan il-pass joħroġ fid-dieher is-sengħa u l-ħila tal-furnara għax it-taħlita trid tinxteħet fil-forom bl-ammont it-tajjeb biex il-kejk ikun jista' jissajjar kif suppost mingħajr ma jogħla aktar mill-karta. It-tielet, il-kejkijiet iridu jissajru f'forn tal-elettriku b'temperatura bejn il-140 u l-200 °C għal ħamsin minuta sa sagħtejn skont il-piż likwidu tal-prodott li jrid jiġi magħmul. Dan l-istadju hu importanti biex tinkiseb il-kwalità tal-prodott — dan jirnexxi bil-ħila tal-furnar li jiżgura li l-kejkijiet jinħmew eżatt għal kemm hemm bżonn biex il-prodott ikollu t-tessut mixtieq. U għal dan il-għan il-furnar ma jitlaqx għajnejh minn fuqu. L-ispeċifiċità tal-prodott "Pão de Ló de Ovar" ġejja mis-sengħa li tintuża meta titħejja t-taħlita, meta din tinxteħet fil-forom u meta tinħema għall-ħin li hu meħtieġ. L-istorja tal-prodott "Pão de Ló de Ovar" tmur lura sa tmiem is-seklu tmintax, u toħroġ direttament mis-sengħa li jrid ikollu l-furnar biex iħejji u jaħmi t-taħlita. Il-prodott "Pão de Ló de Ovar" hu uniku u l-kwalitajiet speċifiċi tiegħu ġejjin mis-sengħa tal-furnara. Dan joħloq rabta siekta bejn l-għamla u t-togħma tal-prodott u l-inħawi fejn jinħema. Ir-reputazzjoni u l-fama tal-prodott "Pão de Ló de Ovar", li ilhom marbuta esklussivament mal-muniċipalità ta' Ovar sa minn tmiem is-seklu tmintax, ġew dokumentati sew. Hu nnotat ukoll li s-sengħa marbuta mal-produzzjoni tal-prodott "Pão de Ló de Ovar" dejjem baqgħet fil-konfini tal-muniċipalità ta' Ovar. (it-tieni subparagrafu tal-Artikolu 6(1) ta' dan ir-Regolament) L-Irlanda Klassi 2.6. Melħ "Oriel Sea Salt" huwa l-isem mogħti lill-melħ tal-baħar prodott mill-bajja ta' Port Oriel, Clogherhead, Drogheda, County Louth, l-Irlanda. Huwa melħ tal-baħar fin, abjad kristallin u bla addittivi. Il-granuli tiegħu jitkejlu f'"um" li hija l-kejl ta' "mikrometru". Id-daqs ta' 90 % tal-granuli huwa bejn 90 u 500 um filwaqt li l-10 % li jifdal ikun bejn 500 um u 1 000 um. Jinħass kważi bħal trab. Dan id-daqs (bil-maqlub tal-laqx jew tal-kristalli kbar) jippermetti l-melħ tal-baħar li jippenetra l-ikel aktar malajr billi jinħall u jinfirex fl-ikel mingħajr reżistenza. Il-melħ tal-baħar għandu togħma mielħa kkonċentrata. It-togħma la hija pikkanti u lanqas morra, minħabba l-fatt li l-melħ jiġi prodott f'sistema magħluqa taħt pressjoni li tiżgura li l-melħ tal-baħar qatt ma jiġi f'kuntatt mal-arja, mal-ħamrija jew mal-bnedmin sakemm joħroġ mis-sistema lest biex jiġi ppakkjat. Dan jiżgura li l-"Oriel Sea Salt" ikun melħ tal-baħar verġni perfett bħala ingredjent minħabba d-daqs uniku tal-granuli tiegħu, il-konsistenza tiegħu u t-togħma armonjuża tiegħu. Il-profil qawwi tat-togħma tiegħu ġie kkonfermat f'testijiet indipendenti fl-għama tat-togħma u tal-konsistenza u huwa tali li jippermetti li l-ammont ta' melħ tal-baħar użat bħala ingredjent fil-prodotti tal-ikel jitnaqqas anki sa 30 %. L-"Oriel Sea Salt" għandu kulur abjad kristallin naturali u għalhekk ma jkunx hemm bżonn li jiġi maħsul jew imlaħlaħ. Minħabba f'hekk, ikun hemm preżenza aktar konsistenti ta' minerali naturali tal-baħar bħall-manjeżju, il-potassju u sa 65 mikrominerali. (Il-ħasil tal-melħ tal-baħar huwa komuni meta jinġabar fil-beraħ jew mis-salini). Iċ-Ċertifikat ta' Analiżi għall-"Oriel Sea Salt" huwa bejn ± 10 % tat-tabella ta' hawn taħt. Melħ tal-baħar estratt b'mod naturali mill-Baħar Irlandiż. Passi tal-produzzjoni u tal-proċess: Il-proċessi kollha tal-produzzjoni, tal-evaporazzjoni, tas-separazzjoni u tal-kristallizzazzjoni jsiru fiż-żona denominata, f'kundizzjonijiet ikkontrollati u ssorveljati biex jiżguraw il-konsistenza tal-prodotti finali. Dan jinkludi: L-ippompjar u l-filtrazzjoni tal-ilma baħar minn sistema ta' filtrazzjoni. Il-konċentrazzjoni tal-imluħa f'sistema magħluqa taħt pressjoni. Il-kristallizzazzjoni tal-melħ tal-baħar f'sistema magħluqa taħt pressjoni. Il-produzzjoni ta' kristalli fini tal-melħ tal-baħar. Port Oriel, Clogherhead, jinsab fuq in-naħa tal-Majjistral ta' Clogher Head, li tisporġi 'l barra f'baħar fond ħafna. Iż-żona speċifika demarkata tibda mill-iktar ponta fin-Nofsinhar ta' Clogher Head b'Latitudni = 53.79497 (Tramuntana), Lonġitundi= -6.21778 (Punent), Latitudni = 53°47′42′′ (Tramuntana), Lonġitundi = 6°13′04′′ (Punent) sal-iktar ponta fit-Tramuntana ta' Dunany Point Latitudni = 53.86144 (Tramuntana), Lonġitundi = -6.23838 (Punent), Latitudni = 53°51′41′′ (Tramuntana), Lonġitundi = 6°14′18′′ (Punent). Distanza ta' 5 mili nawtiċi li jinsabu fiż-Żoni ta' Produzzjoni Kklassifikati għall-Molluski Bivalvi Ħajjin ta' Dundalk Bay, bil-Kodiċi taż-Żona LH-DB-DB, kif maħruġ mill-Awtorità għall-Protezzjoni tas-Sajd fil-Baħar. Il-melħ tal-baħar huwa karatteristiku tal-oriġini tiegħu fit-togħma u fid-dehra tiegħu. Bħalma l-għeneb jiġu affettwati mit-territorju u mit-temp, l-Oriel Sea Salt jiġi affettwat mill-kurrenti tal-ilma fond, mill-indafa, mill-kontenut tal-minerali u mill-purità tal-ilma f'dan il-post u mill-proċessi użati biex jagħmlu, jippreservaw u jirfinaw dawn il-karatteristiċi. Il-Kurrent tal-Golf jitla' mal-kosta tal-Punent tal-Irlanda u meta jiltaqa' mal-ilmijiet iktar kesħin tal-baħar Norveġiż idur mal-art li tisporġi "l barra fit-Tramuntana u fil-Grigal sad-destinazzjoni finali tiegħu, ħames mili nawtiċi lil hinn mill-bajja f'Port Oriel. F'dan l-istadju, il-kurrent jispiċċa hekk kif jiltaqa" mal-ilmijiet kbar li joħorġu mix-xmara Boyne (it-tieni l-ikbar xmara fl-Irlanda). Port Oriel, jinsab fuq in-naħa tal-Majjistral ta' Clogher Head, li tisporġi "l barra direttament f'baħar fond ħafna. Fit-testijiet, is-salinità f'dawn l-ilmijiet hija komparabbli ma" dik li normalment tinstab biss fl-ilma baħar fond. Din is-salinità għolja ġiet marbuta mal-kurrenti tal-baħar fond mhux tas-soltu tal-Kurrent tal-Golf fiż-żona. L-ilma f'Port Oriel dejjem ġie ttestjat b'densità ta' bejn 3,5 % u 3,6 % li hija konsistenti ma' ibħra aktar fondi. L-ilmijiet ta' Port Oriel ġew ikklassifikati b'mod konsistenti għal ħafna snin li għandhom kwalità internazzjonali tal-frott tal-baħar ta' Grad "A", l-aktar puri tal-baħar, minn The Marine Institute of Ireland. Il-ġbir ta' molluski bivalvi, gandoffli, granċijiet, awwisti u razor fish huwa negozju dinamiku fil-Bajja ta' Port Oriel u l-madwar u din l-abbudanza tal-frott tal-baħar tikkontribwixxi wkoll għall-kwalità għolja u għall-kontenut tal-minerali fl-ilma. Tabilħaqq, dan ir-reġjun jinsab ukoll fiż-Żoni ta' Produzzjoni Kklassifikati għall-molluski bivalvi ħajjin ta' Dundalk Bay 2014, bil-Kodiċi taż-Żona LH-DB-DB, kif maħruġ mill-Awtorità għall-Protezzjoni tas-Sajd fil-Baħar għall-Bivalvi (Clams u Razor Fish). Il-kwalitajiet tal-"Oriel Sea Salt" huma marbuta direttament mal-kurrenti tal-baħar fond mhux tas-soltu fil-post ġeografiku, mal-kontenut għoli ta' minerali li normalment ma jkunux jinstabu f'ilmijiet daqshekk baxxi u minħabba l-Kurrenti tal-Golf u l-movimenti tal-marea li jiċċaqalqu madwar il-kosta tat-Tramuntana tal-Irlanda għal ġol-bajja ikbar ta' Dundalk u konsegwentement ġol-bajja ta' Port Oriel. Dan l-ilma bi kwalità għolja u b'kontenut għoli ta' minerali mbagħad jiġi miġbur u raffinat permezz tal-proċess użat fejn ma jintmessx mill-arja, mill-ħamrija jew mill-bniedem sakemm joħroġ, abjad kristallin, mhux maħsul u rikk fil-minerali. Dan jipproduċi melħ tal-baħar bi granuli fini. Sommarju: Il-melħ tal-baħar huwa karatteristiku tal-oriġini tiegħu b'relazzjoni diretta mas-salinità, mal-kwalità u mad-densità tal-minerali fl-ilma. Dan hu rifless fil-granuli fini, fit-togħma intensa u fil-kontenut ogħli ta' minerali tal-"Oriel Sea Salt". (it-tieni subparagrafu tal-Artikolu 6(1) ta' dan ir-Regolament)